## Pravilnik o stalnim sudskim vještacima

### NN 21/1998 (18.2.1998.), Pravilnik o stalnim sudskim vještacima

# MINISTARSTVO PRAVOSUĐA

Na temelju članka 84. stavka 3. Zakona o sudovima ("Narodne novine"
br. 3/94, 100/96 i 131/97), ministar pravosuđa donosi

## PRAVILNIK

### O STALNIM SUDSKIM VJEŠTACIMA

Članak 1.

Ovim Pravilnikom uređuje se način utvrđivanja uvjeta za obavljanje poslova
sudskog vještačenja, njihova prava i dužnosti, te visina nagrade i naknade
troškova za rad vještaka.

UTVRĐIVANJE UVJETA ZA OBAVLJANJE POSLOVA STALNOG SUDSKOG VJEŠTAKA

Članak 2.

Pravne osobe ispunjavaju uvjete za sudsko vještačenje:

- ako se utvrdi da su registrirane za obavljanje vještačenja za odgovarajuću
djelatnost što dokazuju potvrdom nadležnog suda,

- ako je utvrđeno da njihovi zaposlenici ispunjavaju uvjete za stalnog
sudskog vještaka, što se utvrđuje uvidom u rješenje o imenovanju i popis
stalnih sudskih vještaka za područje odgovarajućeg suda.

Na način propisan stavkom 1. podstavkom 1. i 2. ovoga članka utvrđuje
se ispunjava li poseban zavod ili drugo tijelo znanstvene ustanove ili
državnog tijela uvjete za obavljanje poslova stalnog sudskog vještaka.

Članak 3.

Fizička osoba ispunjava uvjete za stalnog sudskog vještaka ako se u
postupku imenovanja utvrdi:

- da je državljanin Republike Hrvatske,

- da nije osuđen zbog kaznenog djela koje je zapreka za prijam u državnu
službu, dok traju pravne posljedice osude ili mu je izrečena zabrana bavljenja
zanimanjem u vrijeme kad traži imenovanje za sudskog vještaka,

- da ima završen fakultet odnosno odgovarajuću školu,

- da je nakon završenog fakulteta odnosno odgovarajuće škole radio na
poslovima u struci za koju se školovao i to najmanje 10 godina - ako je
završio srednju školu, 8 godina - ako je završio višu školu i 5 godina
- ako je završio fakultet.

Sposobnost se obavljanja poslova sudskog vještaka utvrđuje provjerom
kod imenovanog stalnog sudskog vještaka odgovarajuće struke pod čijim je
nadzorom dužan obaviti najmanje pet vještačenja, izraditi nalaz i mišljenje.

Iznimno od odredbe stavka 2. ovoga članka liječnicima specijalistima
sposobnost za obavljanje poslova stalnog sudskog vještaka utvrđena je položenim
stručnim ispitom nakon provedenog specijalističkog staža.

Članak 4.

Ispunjavanje uvjeta za obavljanje poslova stalnog sudskog vještaka utvrđuje
se nakon što kandidat podnese zahtjev za imenovanje.

Zahtjev može podnijeti i pravna osoba za svog zaposlenika pod uvjetom
da je zaposlenik dao svoj pristanak u pisanom obliku.

Zahtjevu se prilaže životopis, dokaz o ispunjavanju uvjeta za imenovanje,
potvrda nadležnog suda da nije pod istragom ili da se protiv njega ne vodi
kazneni postupak odnosno da nije osuđen za kazneno djelo koje čini zapreku
za prijam u državnu službu.

Prije odlučivanja o zahtjevu predsjednik će odgovarajućeg županijskog
odnosno trgovačkog suda uputiti kandidata stalnom sudskom vještaku kojeg
predloži Hrvatsko društvo sudskih vjetšaka (u daljnjem tekstu: HDSV) ili
druga strukovna udruga, na stručnu obuku koja ne može trajati dulje od
jedne godine.

Članak 5.

Stručna će se obuka obavljati prema programu što će ga za svaku djelatnost
odnosno struku izraditi HDSV odnosno odgovarajuća strukovna udruga, a za
vještake medicinske struke Hrvatska liječnička komora.

Nakon obavljene stručne obuke udruge iz stavka 1. ovoga članka dužne
su na temelju izvješća stalnog sudskog vještaka kod kojeg je kandidat bio
na stručnoj obuci u roku od mjesec dana izraditi mišljenje u pisanom obliku
o uspješnosti obavljene obuke i osposobljenosti kandidata za obavljanje
poslova sudskog vještačenja predsjedniku odgovarajućeg županijskog odnosno
trgovačkog suda.

Članak 6.

Nakon provedenog postupka i prikupljenih dokaza predsjednik će odgovarajućeg
županijskog odnosno trgovačkog suda odlučiti o zahtjevu.

O zahtjevu se odlučuje rješenjem.

Protiv rješenja kojim je zahtjev za imenovanje stalnim sudskim vještakom
određene struke odbijen dopuštena je žalba Ministarstvu pravosuđa u roku
od 15 dana od dostave rješenja.

Žalba se neposredno predaje ili se šalje poštom predsjedniku županijskog
odnosno trgovačkog suda koji je donio rješenje, u dva primjerka s dva preslika
rješenja.

Članak 7.

Imenovani vještak daje prisegu pred predsjednikom suda koji ga je imenovao
za vještaka.

Sadržaj prisege glasi:

"Prisežem svojom čašću povjerena mi vještačenja obavljati savjesno i
prema svom najboljem znanju, a svoje nalaze i mišljenja iznijeti točno,
potpuno i objektivno sukladno propisima o vještačenju."

Stalni će sudski vještak prisegu potpisati.

Članak 8.

Stalni sudski vještak nakon proteka vremena na koje je imenovan za sudskog
vještaka može biti ponovno imenovan na vrijeme od četiri godine.

Zahtjev za ponovno imenovanje podnosi se najkasnije 30 dana prije isteka
roka na koje je postavljen.

Uz zahtjev za ponovno imenovanje mora se dostaviti dokaz da nije pod
istragom, da se ne vodi kazneni postupak ili da nije osuđen za kazneno
djelo koje čini zapreku za prijam u državnu službu, odnosno da je proteklo
10 ili više godina od izdržane ili oproštene kazne te nastupa zastare izvršenja
kazne.

Predsjednik će suda kad utvrdi da nema zapreka za imenovanje donijeti
rješenje o ponovnom imenovanju.

Ponovno imenovani stalni sudski vještak ne daje prisegu.

Članak 9.

Imenovanog vještaka razriješit će predsjednik odgovarajućeg županijskog
odnosno trgovačkog suda:

- ako to sam zatraži,

- ako se utvrdi da nisu postojali odnosno da su prestali uvjeti na temelju
kojih je imenovan,

- ako je na temelju pravomoćne odluke nadležnog tijela proglašen nesposobnim
za obavljanje djelatnosti ili struke za koju je imenovan,

- ako mu je na temelju pravomoćne sudske odluke oduzeta poslovna sposobnost,

- ako stalni sudski vještak bude pravomoćno osuđen ili se protiv njega
provede kazneni postupak zbog kaznenog djela navedenog u članku 15. Zakona
o državnim službenicima i namještenicima i o plaćama nositelja pravosudnih
dužnosti ili nekog drugog kaznenog djela koje ga čini nedostojnim za obavljanje
poslova stalnog sudskog vještaka,

- ako nesavjesno ili neuredno obavlja povjerene mu poslove vještačenja.

Protiv rješenja o razrješenju dopuštena je žalba Ministarstvu pravosuđa
u roku od 15 dana od dostave rješenja.

Žalba se neposredno predaje ili šalje poštom predsjedniku odgovarajućeg
županijskog odnosno trgovačkog suda, u dva primjerka s dva preslika rješenja.

Članak 10.

U postupku imenovanja i razrješenja stalnih sudskih vještaka primjenjuju
se odredbe Zakona o općem upravnom postupku.

POPIS VJEŠTAKA

Članak 11.

Pravne osobe iz članka 2. ovoga Pravilnika unose se u Popis pravnih
osoba za obavljanje poslova vještačenja prema obrascu broj 1 koji je tiskan
uz ovaj Pravilnik i čini njegov sastavni dio.

Članak 12.

Postavljeni stalni sudski vještaci unose se u Popis stalnih sudskih
vještaka po pojedinim područjima vještačenja prema obrascu broj 2 koji
je tiskan uz ovaj Pravilnik i čini njegov sastavni dio.

Popis stalnih sudskih vještaka koje imenuje predsjednik županijskog
suda sastavlja se u županijskom sudu i dostavlja svim općinskim sudovima
na području toga suda.

Popis stalnih sudskih vještaka koje imenuje predsjednik trgovačkog suda
sastavlja se u tom trgovačkom sudu.

Članak 13.

Popisi se moraju voditi uredno i na vrijeme.

Ako pravna osoba prestane s radom ili prestane obavljati poslove sudskog
vještačenja odnosno ako stalni sudski vještak umre, bude razriješen ili
ako nije ponovno imenovan, ti podaci unose se u odgovarajući Popis, a zatim
odgovarajući odjeljci precrtaju kosom crtom olovkom crvene boje.

Članak 14.

Županijski, trgovački i općinski sudovi objavit će na oglasnoj ploči
obavijest o mogućnosti uvida stranaka u popis stalnih sudskih vještaka
u uredu predsjednika suda.

Članak 15.

Županijski i trgovački sudovi dužni su dostaviti Ministarstvu pravosuđa
svake godine najkasnije do 31. ožujka Popis stalnih sudskih vještaka i
Popis pravnih osoba za obavljanje poslova vještačenja radi objavljivanja.

DUŽNOSTI

Članak 16.

Stalni sudski vještaci su dužni pridržavati se rokova određenih odlukom
kojom im je vještačenje povjereno. Ako vještak iz objektivnih razloga ne
može dovršiti vještačenje u zadanom mu roku dužan je podnijeti sudu najkasnije
u roku od 8 dana prije isteka roka, izvješće o razlozima zbog kojih nije
u mogućnosti dovršiti vještačenje, kratki prikaz rezultata do tada obavljenih
radnji kao i navesti rok do kojega će obaviti vještačenje.

Članak 17.

U složenijim vještačenjima, u kojima je određen dulji rok za vještačenje,
vještak je dužan podnijeti sudu svakog mjeseca od dana povjerenog mu vještačenja
kratko izvješće o rezultatima do tada obavljenih radnji.

Vještaci su dužni čuvati službenu tajnu bez obzira na koji su je način
doznali.

Članak 18.

Predsjednici županijskih odnosno trgovačkih sudova dužni su pratiti
rad vještaka.

Rad vještaka dužni su pratiti i predsjednici općinskih sudova, kao i
dužnosnici drugih tijela koja sudjeluju u sudskom postupku i o svojim zapažanjima
obavještavati predsjednika županijskog odnosno trgovačkog suda.

Primjedbe na rad vještaka mogu podnijeti i stranke odnosno njihovi punomoćnici,
te strukovne udruge. Primjedbe se podnose predsjedniku suda koji je imenovao
vještaka.

Članak 19.

Vještaku koji ne poštuje sud ili stranke, ne preuzima dodijeljene mu
predmete, ne opravda zašto u roku nije dovršio povjereno mu vještačenje,
ili iz drugih ozbiljnih razloga, može se privremeno uskratiti vještačenje
najmanje tri mjeseca a najdulje godinu dana.

Privremenu će uskratu predsjednik suda koji je imenovao vještaka naredbom
proslijediti svim sucima suda u kojem je predsjednik kao i predsjednicima
općinskih sudova.

PRAVA

Članak 20.

Za obavljeno vještačenje vještak ima pravo na nagradu. Nagradu utvrđuje
sud prema posebnom cjeniku stalnih sudskih vještaka, koji je sastavni dio
ovoga Pravilnika.

Nagrada se određuje u bodovima a vrijednost boda je 2,00 kune bruto.

Vrijednost boda će se izmijeniti ako se izmijene okolnosti koje su postojale
u vrijeme donošenja ovoga Pravilnika.

Novu vrijednost boda utvrđuje ministar pravosuđa na poticaj HDSV ili
po službenoj dužnosti.

Ako je nagrada obračunata u satima vještak je dužan uz račun dostaviti
i obrazloženje svake stavke.

Članak 21.

Nagrada za vještačenje povjerenoj pravnoj osobi pripada toj pravnoj
osobi.

Odredba stavka 1. ovoga članka primjenuje se i kada je vještačenje povjereno
državnom tijelu, stručnoj ustanovi ili drugoj pravnoj osobi koji to vještačenje
ne obavljaju kao svoju registriranu djelatnost.

Članak 22.

Ovisno o složenosti predmeta vještačenja, kao i slučajevima kada je
za obavljanje vještačenja potrebno posebno znanje, stručnost i iskustvo
iznos nagrade iz cjenika vještačkih nagrada može se povećati do 100%.

Za rad pod otežanim uvjetima (noću od 22 do 06 sati, u iznimno nepovoljnim
vremenskim uvjetima, na otvorenom prostoru i sl.), te za rad u dane tjednog
odmora, državnog blagdana ili neradnog dana, iznos iz cjenika vještačkih
nagrada uvećava se za 100%.

Odredbe stavka 1. i 2. ovoga članka primjenjuju se i na određivanje
nagrade stručnoj osobi kad u postupku daje traženo objašnjenje.

Članak 23.

Kada se sredstva za pojedine vrste vještačenja (obdukcije) osiguravaju
pravnim osobama koje obavljaju poslove vještačenja unaprijed u državnom
proračunu, visina tih sredstava utvrđuje se na osnovi mjerila propisanih
u cjeniku vještačkih nagrada. Utvrđena visina sredstava povećava se za
150%.

Članak 24.

Kada za pojedine vrste vještačenja, koje obavljaju pravne osobe iz članka
2. ovoga Pravilnika, postoji cjenik usluga, sud će odrediti nagradu za
obavljeno vještačenje prema tom cjeniku.

NAKNADA TROŠKOVA VJEŠTACIMA

*1. Putni troškovi*

Članak 25.

Putni troškovi obuhvaćaju naknadu za prijevoz sredstvima javnog prometa.

Troškovi iz stavka 1. ovoga članka obuhvaćaju izdatke za dolazak iz
mjesta prebivališta odnosno boravišta do mjesta gdje treba obaviti vještačenje
kao i za povratak u prebivalište odnosno boravište. Ovi troškovi obuhvaćaju
i izdatke za prijevoz sredstvima javnog prometa u mjestu prebivališta odnosno
boravišta.

Sredstva javnog prometa u smislu ovoga Pravilnika su tramvaj, trolejbus,
vlak, autobus, brod i zrakoplov.

Članak 26.

Naknada za prijevoz pripada za putovanje obavljeno najkraćim putem i
najekonomičnijim prometnim sredstvom.

Visina naknade za prijevoz utvrđuje se na osnovi putne karte ili na
drugi odgovarajući način.

Članak 27.

Na putnim pravcima na kojima ne prometuju sredstva javnog prometa ili
ne prometuju u pogodno vrijeme ili je iz drugih razloga bilo nužno ne koristiti
sredstvo javnog prometa, vještacima pripada naknada troškova u vidu kilometrine.

Visina se naknade obračunava prema broju prijeđenih kilometara po propisima
koji se primjenjuju na suce suda koji vodi postupak.

Članak 28.

Ako je putovanje obavljeno vlastitim prijevoznim sredstvom visina naknade
za prijevoz utvrđuje se na način propisan za suce suda koji vodi postupak.

*2. Troškovi za hranu i smještaj*

Članak 29.

Troškovi za hranu (u daljnjem tekstu: dnevnica) obuhvaćaju nužne izdatke
za hranu za vrijeme zadržavanja vještaka izvan mjesta prebivališta odnosno
boravišta duljem od 8 sati računajući vrijeme potrebno za dolazak u mjesto
gdje će izvršiti vještačenje kao i za povratak u mjesto prebivališta odnosno
boravišta.

Za vrijeme zadržavanja izvan mjesta prebivališta preko 8-12 sati vještaku
pripada naknada u visini 1/2 dnevnice, a za vrijeme provedeno preko 12-24
sata cijela dnevnica, koju imaju suci suda koji vodi postupak.

Izdaci za smještaj (u daljnjem tekstu: noćenje) priznaju se u punom
iznosu prema priloženom računu do visine cijene noćenja u hotelu u istom
mjestu koji se priznaje sucu.

*3. Naknada za neostvarenu plaću odnosno zaradu*

Članak 30.

Osobama stalno zaposlenim u državnom tijelu, stručnoj ustanovi ili drugoj
pravnoj osobi pripada pravo na naknadu za neostvarenu plaću za vrijeme
odsustvovanja s rada zbog odazivanja na poziv u svojstvu vještaka.

Članak 31.

Osobama iz članka 30. ovoga Pravilnika naknadu za neostvarenu plaću
isplaćuje državno tijelo, stručna ustanova ili druga pravna osoba u kojem
su zaposleni.

Poslodavci iz stavka 1. ovoga članka imaju pravo na povrat isplaćene
naknade plaće od suda koji vodi postupak.

ZAVRŠNE ODREDBE

Članak 32.

Postojeće pravne osobe, koje obavljaju poslove sudskog vještačenja,
dužne su uskladiti svoje ustrojstvo i djelatnost s odredbama ovoga Pravilnika
u roku od šest mjeseci od njegovog stupanja na snagu.

Članak 33.

Predsjednici županijskih odnosno trgovačkih sudova dužni su provesti
postupak imenovanja postavljenih stalnih sudskih vještaka u roku od šest
mjeseci po odredbama ovoga Pravilnika. Na postavljene stalne sudske vještake
neće se primijeniti odredbe ovoga Pravilnika o obvezatnoj stručnoj obuci
prije imenovanja.

Stalnim sudskim vještacima, postavljenim po dosadašnjim propisima, prestaje
svojstvo vještaka, danom imenovanja stalnih sudskih vještaka odgovarajuće
struke po odredbama ovoga Pravilnika, odnosno nakon šest mjeseci od stupanja
na snagu ovoga Pravilnika.

Članak 34.

Stupanjem na snagu ovoga Pravilnika prestaje važiti Pravilnik o uvjetima
za obavljanje poslova sudskog vještačenja društvenih, pravnih i fizičkih
osoba, te njihovim pravima i dužnostima ("Narodne novine" br. 44/81).

Članak 35.

Ovaj Pravilnik stupa na snagu osmoga dana od dana objave u "Narodnim
novinama".

Klasa: 710-06/96-01/01
Urbroj: 514-05-01-98-1
Zagreb, 12. veljače 1998.

Ministar
**Miroslav Šeparović,** v. r.

Obrazac br. 1
  (297 x 210 mm)

\_\_\_\_\_\_\_\_\_\_\_\_\_\_\_\_\_\_\_\_\_
\_\_\_\_\_\_\_\_\_\_\_\_\_\_\_\_\_\_\_\_\_
   (obrazac i sjedište suda)

**POPIS PRAVNIH OSOBA ZA OBAVLJANJE POSLOVA SUDSKOG VJEŠTAČENJA**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  |  |  |  | Broj i datum | |  |  |  |
| Red. br. | Naziv | Adresa i  broj  telefona | Djelatnost    vještačenja    - struka | akta o  osnivanju | rješenja o  upisu u sudski registar | Broj   sudskog  spisa i  datum  upisa | Broj   sudskog  spisa i  datum  brisanja | Primjedba |
| 1 | 2 | 3 | 4 | 5 | 6 | 7 | 8 | 9 |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |

Obrazac br. 2
  (297 x 210 mm)

\_\_\_\_\_\_\_\_\_\_\_\_\_\_\_\_\_\_\_\_\_
\_\_\_\_\_\_\_\_\_\_\_\_\_\_\_\_\_\_\_\_\_
   (obrazac i sjedište suda)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Red.       br. | Prezime i ime | Adresa i broj    telefona | Zanimanje | Stručna            sprema | Struka | Broj i   datum  rješenja o    imenovanju | Broj i  datum  rješenja o    razrješenju | Primjedba |
| 1 | 2 | 3 | 4 | 5 | 6 | 7 | 8 | 9 |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |

**C J E N I K
STALNIH SUDSKIH VJEŠTAKA**

Cbr. 1. **Materijalni troškovi**

1. Korištenje vlastitog vozila                       1 km = 30% cijene
                                                                  benzina
od 98 oktana
                                                                  stvarna
cijena

2. Javni prijevoz

3. Cestarina, tunelarina, mostarina

trajekt, parkiranje                                      stvarni trošak

4. Dnevnica                                               u visini dnevnice
suca

5. Hotelski račun                                       stvarni trošak
kao i za
                                                                 suca

6. Prijepis - stranica teksta                        4 boda

- stranica tabela                                      10 bodova

7. Crtanje skica                                     30 do 100 bodova

8. Uredski materijal, omotnice,

preslike, papir, HPT i drugo                   stvarni trošak

Cbr. 2. **Zajedničke odredbe za sve sekcije**

                                                                       bodova

1. Pristup na glavnu raspravu                            100

2. Pristup na glavnu raspravu izvan sjedišta

vještaka do 50 km u jednom smjeru                 150

3. Pristup na glavnu raspravu izvan sjedišta

vještaka više od 50 km u jednom smjeru          200

4. Pribivanje raspravi koja traje dulje od dva
sata uz odgovarajuću stavku, pridodati
po satu                                                              70

5. Izradba pisanog nalaza i mišljenja                   150 do 4.000

6. Interdisciplinarno vještačenje                          150

7. Vrijednost radnog sata                                    35

8. Očevid s istražnim sucem                                po satu

**Napomena:** Ako se očevid obavlja izvan redovitog radnog vremena
vrijednost sata uvećava se za:

- rad noću                           -40%

- rad subotom                      -25%

- rad nedjeljom                     -35%

- rad blagdanom                    -50%

Cbr. 3. **Financijsko-računovodstvena sekcija**

- obračun se vrši prema Cbr. 2.

Cbr. 4. **Građevinska sekcija**

                                                                          bodova

1. Izradba nacrta u mjerilu                                  50 do 300

2. Izradba troškovnika s dokaznicama mjera

po satu                                                              35

Cbr. 5. **Sekcija Medicina**

*Klinička medicina*bodova

1. Pregled osoba i medicinske dokumentacije     140

2. Provedba dodatnih pretraga                             80

*Sudska medicina*bodova

1. Davanje nalaza i mišljenja                                 160

2. Obdukcija                                                        400
do 800

3. Obdukcija na terenu                                         750 do
1.200

Cbr. 6. **Sekcija za promet i vozila**

                                                                           bodova

1. Procjena štete na vozilu                                   170 do
300

2. Procjena vrijednosti vozila                                100

3. Utvrđivanje tehničke ispravnosti vozila             100 do 250

Cbr. 7. **Sekcija toksikologije**

                                                                          bodova

1. Davanje nalaza i mišljenja                                160

2. Uvid u izvornu dokumentaciju izvan suda         po satu

Cbr. 8. **Sekcija veterinarstva**

                                                                          bodova

1. Pregled životinje i veterinarske
dokumentacije                                                    160

2. Provedba dodatnih pretraga                              80

Cbr. 9. **Geodetska sekcija**

- obračun se vrši prema Cbr. 2.

Cbr. 10. **Sve ostale sekcije**

- obračun se vrši prema Cbr. 2.

Pravilnik, NN 21/1998-2470
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)